进贤冠赋（以圣朝崇儒服以旌德为韵）
于尹躬 (Tang)
惟冠之制。惟贤是崇。冠俟贤而出。贤因冠而通。诫于人有传古之义。形于国有尊儒之风。吾君于是诏司服。进良工。考前法以无替。觌斯义而有融。然后得多士以立效。实兹冠而允淑。君臣克序。用彰有道之时。冕弁可俦。载稽取象之服。则知冠以招士。亦犹工以度木。匪工也。良材何以辨于山。匪冠也。偫贤何以求其禄。观夫制作有则。威仪孔昭。建象于初。爰从太古之代。更名于后。始惟炎汉之朝。不绘画以崇饰。在进用以彰德。上下率而有差。礼容行而无忒。不可奢侈。不可俭偪。盖取事之大猷。亦设官之盛饰。上自元后。降于公卿。用则异数。制乃同名。五梁三梁。表尊卑之序。七寸八寸。为前后之程。惟德是急。惟儒是旌。叶缁布之遗象。与皮弁而齐衡。且夫作之罔乖。服之有以。岂同戴鹖者空尚乎猛。聚鹬者不称于已。曷若取鉴斯在。为工式孚。御膳加大官之列。使臣荐不疑之谟。稽乎其形。谅先王之制。本乎其义。为君子之儒。瞻之克以正。创之而以圣。列士崇德之规。蒸人立身之镜。岂徒在首贯发。雍容肃敬而已。